Απόφαση του Συμβούλιου

της 24ης Φεβρουαρίου 2004

σχετικά με την υπογραφή, εξ ονόματος της Ευρωπαϊκής Κοινότητας, της διεθνούς συνθήκης σχετικά με τους φυτογενετικούς πόρους για τη διατροφή και τη γεωργία

(2004/869/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 και το άρθρο 175 παράγραφος 1, σε συνδυασμό με το πρώτο εδάφιο του άρθρου 300 παράγραφος 2 και το πρώτο εδάφιο του άρθρου 300 παράγραφος 3,

την πρόταση της Επιτροπής,

τη γνώμη του Ευρωπαϊκού Κοινοβουλίου [1],

Εκτιμώντας τα ακόλουθα:

(1) Η παγκόσμια ασφάλεια των τροφίμων και η βιώσιμη γεωργία εξαρτώνται από τη διατήρηση και τη βιώσιμη χρήση των φυτογενετικών πόρων για την έρευνα στον τομέα της γεωργίας και τη βελτίωση των φυτών.

(2) Η Κοινότητα είναι μέλος του Οργανισμού Επισιτισμού και Γεωργίας των Ηνωμένων Εθνών (FAO).

(3) Η διεθνής συνθήκη σχετικά με τους φυτογενετικούς πόρους για τη διατροφή και τη γεωργία ("διεθνής συνθήκη") εγκρίθηκε από τη διάσκεψη του FAO στη Ρώμη στις 3 Νοεμβρίου 2001.

(4) Η Κοινότητα και τα κράτη μέλη της υπέγραψαν τη διεθνή συνθήκη στις 6 Ιουνίου 2002.

(5) Η διεθνής συνθήκη δημιουργεί ένα νομικά δεσμευτικό συνολικό πλαίσιο για τη βιώσιμη διατήρηση των φυτογενετικών πόρων για τη διατροφή και τη γεωργία και ένα πολυμερές σύστημα σύμφωνα με το οποίο όλα τα μέρη της συνθήκης αυτής όχι μόνο έχουν πρόσβαση στους πόρους αυτούς αλλά και μοιράζονται τα εμπορικά και άλλα οφέλη που προκύπτουν από τη χρήση τους.

(6) Η διατήρηση και η βιώσιμη χρήση των γενετικών πόρων για την έρευνα στον τομέα της γεωργίας και τη βελτίωση των φυτών έχουν ιδιαίτερη σημασία για την ανάπτυξη της γεωργικής παραγωγής και για τη διατήρηση της γεωργικής βιοποικιλότητας.

(7) Διευκολύνοντας την πρόσβαση στους φυτογενετικούς πόρους με βάση ένα πολυμερές σύστημα, η διεθνής συνθήκη θα πρέπει να προωθεί την τεχνική πρόοδο στη γεωργία, σύμφωνα με το άρθρο 33 της συνθήκης για την ίδρυση της Ευρωπαϊκής Κοινότητας.

(8) Σύμφωνα με το άρθρο 174 της συνθήκης για την ίδρυση της Ευρωπαϊκής Κοινότητας, η κοινοτική πολιτική όσον αφορά το περιβάλλον είναι να συμβάλλει στη διατήρηση, στην προστασία και στη βελτίωση της ποιότητας του περιβάλλοντος.

(9) Με την απόφαση 93/626/ΕΟΚ [2], η Κοινότητα συνήψε τη σύμβαση για τη βιολογική ποικιλομορφία, υπό την αιγίδα του προγράμματος των Ηνωμένων Εθνών για το περιβάλλον. Τα μέτρα για τη διασφάλιση της διατήρησης της γεωργικής βιοποικιλότητας που περιλαμβάνονται στη διεθνή συνθήκη θα προωθήσουν τους στόχους της σύμβασης.

(10) Το άρθρο 26 της διεθνούς συνθήκης προβλέπει ότι υπόκειται σε επικύρωση, αποδοχή ή έγκριση. Τα έγγραφα επικύρωσης, αποδοχής ή έγκρισης κατατίθενται στο Γενικό Διευθυντή του FAO.

(11) Οι κοινές αρμοδιότητες Κοινότητας και κρατών μελών που συνδέονται με την αρχή της ενότητας κατά τη διεθνή εκπροσώπηση της Κοινότητας συνηγορούν υπέρ μιας κοινής δράσης για την ταυτόχρονη κατάθεση των εγγράφων έγκρισης της διεθνούς συνθήκης από την Κοινότητα και τα κράτη μέλη της.

(12) Για να επιτραπεί η συμμετοχή της Κοινότητας και των κρατών μελών της στο Διευθύνον Όργανο της διεθνούς συνθήκης το ταχύτερο δυνατόν μετά την έναρξη ισχύος του, τα κράτη μέλη θα πρέπει να προσπαθήσουν να ολοκληρώσουν χωρίς καθυστέρηση τις εσωτερικές τους διαδικασίες για την έγκριση.

(13) Ως εκ τούτου, κρίνεται σκόπιμο να εγκριθεί η διεθνής συνθήκη, που επισυνάπτεται στην παρούσα απόφαση,

ΑΠΟΦΑΣΙΖΕΙ:

Άρθρο 1

Η διεθνής συνθήκη σχετικά με τους φυτογενετικούς πόρους για τη διατροφή και τη γεωργία ("διεθνής συνθήκη"), η οποία εγκρίθηκε επίσημα κατά τη διάσκεψη του FAO στην τριακοστή πρώτη σύνοδό του το Νοέμβριο του 2001, εγκρίνεται εξ ονόματος της Κοινότητας.

Το κείμενο της διεθνούς συνθήκης προσαρτάται στην παρούσα απόφαση.

Άρθρο 2

1. Ο Πρόεδρος του Συμβουλίου εξουσιοδοτείται να ορίσει το άτομο ή τα άτομα που θα καταθέσουν, εξ ονόματος της Κοινότητας, το έγγραφο έγκρισης και τις δηλώσεις που περιλαμβάνονται στα παραρτήματα Β και Γ της απόφασης αυτής στο Γενικό Διευθυντή του FAO, σύμφωνα με τα άρθρα 26 και 34 της διεθνούς συνθήκης.

2. Τα κράτη μέλη προσπαθούν να λάβουν τα αναγκαία μέτρα για να καταθέσουν τις οικείες πράξεις κύρωσης ή έγκρισης ταυτόχρονα με την Κοινότητα και τα άλλα κράτη μέλη, και κατά το δυνατόν έως τις 31 Μαρτίου 2004.

3. Αν, την ημερομηνία αυτή, ένα ή πλείονα κράτη μέλη αδυνατούν να καταθέσουν τις οικείες πράξεις κύρωσης ή έγκρισης, η Κοινότητα και τα άλλα κράτη μέλη δύνανται να προχωρήσουν στην κατάθεση αυτή.

Άρθρο 3

1. Στη διαδικασία επίλυσης διαφορών που προβλέπεται από το άρθρο 22 της διεθνούς συνθήκης, η Κοινότητα εκπροσωπείται από την Επιτροπή.

2. Όταν η Κοινότητα ή ένα ή περισσότερα κράτη μέλη είναι διάδικοι στην ίδια διαφορά ή σε πολλές διαφορές στις οποίες εγείρονται τα ίδια ή παρόμοια νομικά θέματα, η Επιτροπή και τα σχετικά κράτη μέλη υπερασπίζονται τα συμφέροντά τους από κοινού, καθορίζοντας συνεκτικά, πραγματικά και νομικά επιχειρήματα και τηρώντας τις εθνικές και κοινοτικές αρμοδιότητες.

Βρυξέλλες, 24 Φεβρουαρίου 2004.

Για το Συμβούλιο

Ο Πρόεδρος

J. Walsh

[1] Γνώμη που διατυπώθηκε στις 29 Ιανουαρίου 2004 (δεν έχει ακόμα δημοσιευθεί στην Επίσημη Εφημερίδα).

[2] ΕΕ L 309 της 13.12.1993, σ. 1.

--------------------------------------------------